El Ple de Sagunt reclama que la llengua vehicular de la radiotelevisió autonòmica À Punt siga el valencià
04 de juliol 2025

![](/media/hctncued/img_4892_c.jpg?width=850&height=566.6666666666666)

El Ple de la Corporació de l'Ajuntament de Sagunt va aprovar este dijous instar les Corts Valencianes, el Consell de la Generalitat Valenciana i el consell d'administració de la Corporació Audiovisual de la Comunitat Valenciana a establir el valencià com a llengua vehicular dels continguts i les produccions realitzades pels mitjans audiovisuals públics autonòmics.

En l'exposició de motius de la proposta s'argumenta que l'article 6 de l'Estatut d'Autonomia “reconeix el valencià com la llengua pròpia del País Valencià. En aquest mateix article, es garanteix el dret de tota la ciutadania a conèixer-lo i usar-lo, i s’estableix la responsabilitat dels poders públics d'assegurar-ne la seua difusió”, es diu. Per això, s'assenyala que “l'obligació dels poders públics de fomentar l'ús del valencià en tots els àmbits de la vida també inclou els mitjans de comunicació”.

![](/media/gxzj0mcm/img_4754_c.jpg?width=237&height=400&mode=max)La moció, presentada pel grup municipal Compromís per Sagunt i defesa per la regidora Maria Josep Soriano, ha eixit endavant amb els vots a favor de PSOE, Iniciativa Porteña, Compromís per Sagunt i EU-Podem i els vots en contra del Partit Popular i Vox.

En este mateix sentit, s'agrega que “per la naturalesa pública d'aquests serveis ràdio-televisius-digitals, À Punt és l'encarregat en matèria de producció i distribució de continguts audiovisuals, així com també de garantir i promoure l'ús del valencià com a llengua vehicular als seus continguts”.

“L'ús del valencià com a llengua que vertebre els continguts emesos en els diferents mitjans de comunicació de propietat pública és un pas imprescindible per a arribar a un reconeixement dels drets lingüístics de les persones valencianoparlants. Per a revertir la situació del valencià com a llengua minoritària i minoritzada, s'ha de garantir la presència de la nostra llengua en els mitjans de comunicació, tot oferint contingut de qualitat que reflectisca la diversitat cultural i lingüística del País Valencià”, se subratlla en l'argumentari.

*   [](http://www.facebook.com/sharer.php?u=https://aytosagunto.es/va/actualitat/2025-07-04-el-ple-de-sagunt-reclama-que-la-llengua-vehicular-de-la-radiotelevisio-autonomica-a-punt-siga-el-valencia/ "Facebook")
*   [](http://twitter.com/share?url=https://aytosagunto.es/va/actualitat/2025-07-04-el-ple-de-sagunt-reclama-que-la-llengua-vehicular-de-la-radiotelevisio-autonomica-a-punt-siga-el-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-07-04-el-ple-de-sagunt-reclama-que-la-llengua-vehicular-de-la-radiotelevisio-autonomica-a-punt-siga-el-valencia/ "Linked In")
*   [](mailto:?body=https://aytosagunto.es/va/actualitat/2025-07-04-el-ple-de-sagunt-reclama-que-la-llengua-vehicular-de-la-radiotelevisio-autonomica-a-punt-siga-el-valencia/)